
Urduo 


Urduo (urdue Ĥj\, urdŭ [URc/u], historie literumita 
«Ordu») estas centra hindarja lingvo de la hindirana 
branĉo de la hindeŭropa lingvofamilio. Ĝi estas la 
nacia lingvo kaj unu el la du oficialaj lingvoj (la alia 
estas la angla) de Pakistano. Ĝi ankaŭ estas la oficiala 
lingvo de 5 gubernioj de Barato, kaj unu el la 22 
oficialaj lingvoj de Barato. Ĝia vortprovizo evoluis 
sub la influo de la persa, araba, tjurka kaj sanskrito. En 
la moderna epoko, la urduan vortprovizon signife 
influis la panĝaba kaj la angla. Urduo evoluis precipe 
en la okcidenta parto de la barata gubernio Utar- 
Pradeŝo, sed ekformiĝis dum la 13a jarcento kaj poste 
dum la mogola imperio (1526-1858) en la hinda 
duonkontinento. 

Ekzistas Vikipedio en la urdua lingvo nome 
Urdulingva Vikipedio. 

Vikipedio 


Priskribo 


Lingvistoj ofte klasifikas urdoon kiel norman variaĵon de la hindustana dialektaro (aŭ hindustana lingvo). 
Oni ankaŭ nomas tiun norman variaĵon "kharibola". Oficialaj aprobitaj versioj de la hindia kaj urduo estas 
gramatike identaj kun la kharibola. 

Ĝenerale, tamen, la lingvonomo "urduo" povas inkluzivi aliajn variaĵojn. La origina lingvo de la mogoloj 
estis tjurka, sed post sia alveno en suda Azio, ili adoptis unue la persan kaj poste urdon. 

La vorto urdu ŝajne devenas el la tjurka aŭ mongola vorto ordu, kiu signifas "armea tendaro". Ĝi ekhavis 
sian nomon de la bazaro "Urdu Bazar" proksime al la Ruĝa fortikaĵo en Delhio. 








Oni ofte kontrastigas urduo kun la hindia, plia normigita formo de la hindustana. La ĉefaj diferencoj inter la 
du estas, ke la norman urduon oni skribas en la persaraba alfabeto, kaj ĉerpas multajn vortojn el la persa kaj 
araba lingvoj. Kontraste, la norman hindian oni konvencie skribas per la nagaria skribo, kaj prenas pli da 
vortoj el la sanskrita. Tial kelkaj lingvistoj konsideras la urduan kaj hindian kiel du normigitaj formoj de la 
sama lingvo. Tamen, aliaj lingvistoj klasifikas ilin en malsamaj kategorioj pro socilingvistikaj diferencoj. 

Parolantoj 

Troviĝas inter 60 kaj 80 milionoj da denaskaj parolantoj de urduo. 11 milionoj (1993) en Pakistano kaj 52 
milionoj (2001) en Barato parolas kiel denaskan lingvon. Grandaj nombroj de denaskaj parolantoj de urduo 
troviĝas ankaŭ en Bangladeŝo, la Unuiĝintaj Arabaj Emirlandoj kaj en Britujo. 

Gramatiko 

Malgraŭ diferencoj en la vortenhavo kaj skribsistemo, la urdua gramatiko estas preskaŭ identa kun tiu de la 
hindia. 

Skribmaniero 

La Urdua ortografio estas bazita sur tiu de la persa lingvo, kun pluraj aldonoj kaj modifoj pro la lingva 
diferenco inter la persa lingvo kaj urduo. Ĝi estas arab-baza skribsistemo, skribita dedekstre maldekstren 
(escepte de ciferoj). Mallongaj vokaloj ne estas markitaj (krom la uzo de vokalpunktoj, kiuj estas malofte 
uzataj), kaj la prononco estas ĝenerale ambigua. Arab- kaj pers-devenaj vortoj estas skribataj laŭ la origina 
literumado. 

Dialektoj 

Kvar dialektoj de urduo estas konataj: la dakhana, pinĝara, rekhta kaj kharibola. La dakhanan oni parolas en 
la ebenaĵo Deccan en suda Barato. Karakterizas ĝin vortprovizo de la telugua kaj maratha lingvoj. La rekhta 
estas la variaĵo uzata en la urdua poeziaĵo, kaj oni foje nomas ĝin aparta dialekto. La norma kharibola estas 
parolata en Barato ĉirkaŭ Delhio kaj Lakno, kaj en Pakistano ĉirkaŭ Karaĉio kaj Lahoro. 

Literaturo 

Jam de la 14a jarcento verkistoj ekuzis urduon. La literaturo floris en diversaj ĝenroj. En la fruaj jardekoj de 
la 20a jarcento ekaperis la ĝenro de la novelo. Inter la pioniroj de tiu ĝenro estis Munshi Premchand kaj 
Sadat Hassan Manto. 

Eksteraj ligiloj 

■ Urdu (en la datumbazo Ethnologue) (http://www.ethnologue.com/show_language. asp?code=ur 
d) 

■ La urdua: lingvo kaj kulturo (http://www.slideshare.net/agrao/la-urdua-lingvo-kulturo), A. 
Giridhar RAO, Mariboro, Slovenujo, 9ade julio 2009. 


Elŝutita el "https://eo.wikipedia.Org/w/index. php?title=Urduo&oldid=6886476' 

